**ИЗБОРНОМ ВЕЋУ**

**ФИЛОЗОФСКОГ ФАКУЛТЕТА**

**УНИВЕРЗИТЕТА У БЕОГРАДУ**

Одлуком Изборног већа Филозофског факултета од 14.05.2021. године изабрани смо у комисију за припрему извештаја о кандидатима за избор у звање ДОЦЕНТА за ужу научну област ОПШТА ФИЛОЗОФИЈА - тежиште истраживања ЕТИКА, на Одељењу за филозофију, са пуним радним временом, на одређено време од пет година.

На конкурс објављен у Огласним новинама Националне службе за запошљавање „Послови“ 26.05.2021. године пријавио се само један кандидат – доц. др Александар Добријевић. После увида у његову биографију, библиографију и радове, подносимо Изборном већу Филозофског факултета следећи ИЗВЕШТАЈ.

1. Биографски подаци

Доц. др Александар Добријевић је рођен 1971. године. Основне и постдипломске студије филозофије завршио је на Одељењу за филозофију Филозофског факултета у Београду. Магистарски рад „Нивои моралног мишљења у Херовој нормативној етици“ обранио је 2004. године на истом одељењу. Докторску дисертацију под насловом „Контрактуалистичка теорија морала Томаса М. Скенлона“ одбранио је на истом одељењу 2011. године. Mентор при изради докторске дисертације био му је проф. др Јован Бабић.

Добријевић је од 2001-2009. године био запослен на Институту за филозофију и друштвену теорију из Београда. Од 2009. године ради на Одељењу за филозофију Филозофског факултета Универзитета у Београду, најпре у звању асистента, а од 2011. године у звању доцента, где држи наставу из предмета Увод у етику (прва година основних студија), Хеленистичка филозофија (прва година основних студија, изборни предмет), Етика (трећа година основних студија), Нормативна етика (мастер студије), Историја етике (докторске студије). Главне области његовог интересовања су нормативна етика, метаетика и историја етике.

2. Учешће на пројектима

Доц. др Александар Добријевић учествује на пројектима „Ретке болести: молекуларна патофизиологија, дијагностички и терапијски модалитети и социјални, етички и правни аспекти“ (бр. 41004) и „Истраживање климатских промена и њиховог утицаја на животну средину - праћење утицаја, адаптација и ублажавање“ (бр. 43007), који финансира Министарство просвете и науке Републике Србије.

3. Радови

Анализирали смо научне радове доц. др Александра Добријевића који су објављени након његовог претходног избора у звање доцента.

У тексту „The Dualism of Practical Reason and the Autonomy: Sidgwick’s Pessimism and Kant’s Optimism“ (*Filozofija i društvo* 4, 2016, стр. 749-756), Добријевић прави компарацију између Сиџвиковог и Кантовог приступа проблему „дуализма практичког ума“. Према Сиџвику, моралност и разборитост могу да производе супротстављене захтеве, без инстанце која би између њих решила сукоб и која би привилеговала једно у односу на друго; практички ум остаје у неразрешивом конфликту кад год моралност и разборитост захтевају различита делања, претећи тиме да поткопају кохерентност самог практичког ума. Кантов третман дуализма практичког ума, међутим, омогућава нам да ту опасност превладамо: управо је *условљеност* среће (интереса) то што нам допушта да избегнемо конфликте између морала и разборитости, па тако и ситуације у којима се практички ум суочава са некомпатибилним захтевима. Добријевић аргументује у прилог Кантовог решења тог проблема.

У тексту „Skepticizam u pogledu fundamentalizma razloga“ (*Theoria* 2, 2019, стр. 153-160), Добријевић критикује искључивости својствене двема доминантним теоријама о разлозима у савременој етици. Према такозваном „фундаментализму разлога“, нормативност разлога не може се објаснити помоћу других нормативних појмова, а та је тврдња најуже повезана са догмом да разлози представљају једине фундаменталне елементе нормативног домена. С друге стране, према такозваном „фундаментализму требања“, могуће је показати да је појам „требања“ тај који представља једини фундамент нормативности. Добријевић, напротив, заступа антиредукционистичку *тезу инклузивности*, односно теорију која оба ова појма третира као равноправне фундаменте нормативности.

У раду „Izlazak iz stanja *stultitia*: Senekina pedagoško-terapeutska strategija” (*Theoria* 1, 2021, стр. 83-90), Добријевић анализира радикалну и уједно најспорнију стоичку дихотомију између *stultitia-sapientia*, махом преко Сенекиних текстова и појединих савремених тумачења те дихотомије, као што су Фукоова и интерпретација Михаела Фредеа. Добријевић закључује да адекватан приступ овој тематици захтева познавање Сенекине моралне дидактике, у којој се, за разлику од раностоичке „манихејске“ верзије, инсистира на извесној посредујућој теорији моралног напретка. Овај је рад изложен на Другој међународној конференцији *Čemu još obrazovanje?Emancipacija i/ili obrazovanje: putevi i raspuća / Why Still Education?Emancipation and/or Education: Challenges and Frictions* (Second International Conference), одржаној 2-5. октобра 2020, у организацији Института за филозофију и друштвену теорију.

4. Педагошки рад

Добријевићев педагошки рад одликује се редовношћу извођења наставе и консултација, веома успешном комуникацијом са студентима, као и добром припремљеношћу за часове. О доброј сарадњи са студентима сведочи и веома висока просечна оцена у студентским евалуацијама његовог рада у последњих пет година. Добријевић је у раду у настави показао изузетне педагошке способности и познавање широког опсега етичких проблема и праваца.

Осим наставних активности, Добријевић је био ментор и учествовао у бројним комисијама за одбрану дипломских, завршних, мастер и докторских радова.

5. Учешће у делатностима од значаја за развој научне области, Факултета и Универзитета

Доц. др Александар Добријевић је од 2018. године главни и одговорни уредник часописа *Theoria* (часопис Српског филозофског друштва).

Више пута је био члан Комисије за пријемни испит на Одељењу за филозофију Филозофског факултета у Београду, као и члан Комисије за библиотеке.

6. Закључак и предлог комисије

Пошто је прегледала достављену документацију, анализирала објављене научне радове кандидата и проценила његов педагошки рад, Комисија је утврдила да доц. др Александар Добријевић у потпуности испуњава све услове за поновни избор у звање доцента прописане Законом о високом образовању, Критеријумима за стицање звања наставника на Универзитету у Београду и Статутом Филозофског факултета.

На основу свих релевантних показатеља који говоре о његовој научној, стручној и педагошкој активности, може да се закључи да је доц. др Александар Добријевић постигао запажене резултате у периоду од претходног избора у звање доцента.

Комисија зато са задовољством предлаже Изборном већу Филозофског факултета да доц. др Александра Добријевића изабере у звање и на радно место доцента за ужу научну област ОПШТА ФИЛОЗОФИЈА – тежиште истраживања ЕТИКА.

У Београду, 29.06.2021.

Чланови комисије:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Др Ненад Цекић, редовни професор

Филозофски факултет, Универзитет у Београду

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Др Јован Бабић, редовни професор

Филозофски факултет, Универзитет у Београду

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Др Дејан Вук Станковић, ванредни професор

Учитељски факултет, Универзитет у Београду